»Mʉʉba mau joma machimaa jarawẽa b̶uu,
mʉʉba jʉrʉ adaud̶arã saka nuree kuitaa b̶uud̶eeba.
Dachi Akõre bed̶ead̶e b̶ʉ kub̶uu kĩra biawãra makamera mʉʉba jaraaruu:
“Chi mʉ baara ko b̶uad̶a mʉ kĩramaa b̶eesii”.
Mʉʉba anakʉd̶e mau jaramaa b̶uu mau makai naed̶e,
biawãra makaaruud̶e machiba Mʉʉd̶e ijãad̶amera.
Mʉʉba biawãra jaraaruu:
mʉʉba bʉiruu ab̶auba biꞌia irsibiiruubʉrã mʉ biꞌia irsibiiruu.
Maud̶e mʉ biꞌia irsibiiruuba mʉ bʉid̶a biꞌia irsibiiruu».
Maka jaraped̶a Jesús ãrea kĩra nomaa b̶eesii.
Maabae jarasii:
—Mʉʉba biawãra jaraaruu:
ab̶a machid̶ebenaba mʉ jidaubii.
Ichi baara nibabadaurã ãchi chiya ichia bara b̶eesii,
Jesusba sãu jarad̶a adua panuud̶eeba.
Maarãd̶ebena ab̶a chi Jesusba ãrea kʉ̃riabarii,
ichi jãkaa akʉ b̶uasii.
Simón Pedroba daud̶uba jara kub̶uuba,
maumaa jarasii Jesusmaa kai ʉ̃rʉbena jara b̶uu id̶imera.
Maabae chi Jesús jãkaa akʉ b̶uuba id̶isii:
—Dai Mechiu,
¿kaiba bichi jidaubiima?
Jesusba panausii:
—Mʉʉba pan paratud̶e sũraped̶a dearuu,
mau ichibʉ.
Ara makʉd̶e pan sũraped̶a Jesusba Simón Iscariote warr Judasmaa deasii.
Judasba mau kod̶akare Satanás juad̶e b̶eesii.
Maud̶e Jesusba Judasmaa jarasii:
—Bichiba waui b̶uu isa wause.
Maamina chi komaa panuuba kuitaad̶aabasii Jesusba sakãe maka jarasii.
Judasba ãchi chi nejarra pebadau ũabisa uru b̶uabachii.
Maud̶eeba waabenarãba kʉ̃risiasid̶au Jesusba chi bari panabadau ewari baita nedobʉimera jarasii maebʉrã chi nejarr barauwãe nureerãmaa dead̶e wãmera.
Judasba chi pan adauped̶a ara makʉd̶e awara wãsii.
Mau ẽsabud̶aa ba b̶uasii.
Judas wãd̶akare Jesusba jarasii:
—Jãabáeburu Dachi Akõreba unubiai mʉ,
chi Ẽbẽra Ba B̶uad̶a chi mechiu nii.
Mau awara mʉʉd̶eeba Dachi Akõreba unubii ichi chi mechiu nii.
Mʉ,
chi Ẽbẽra Ba B̶uad̶aba Dachi Akõre chi mechiu nii unubiiruu,
Dachi Akõreba mʉ arab̶aud̶e chi mechiu unubii.
Ichiba kãꞌãabariwãed̶e mau unubii.
Machi mʉ warrarãd̶eeba mʉʉba jaraaruu:
mʉ machi baara kãꞌãa b̶uabai.
Mʉʉba judiorã mechiurãmaa jarad̶a kĩra jãabae anakʉd̶e machimaa jaraaruu:
machiba mʉ jʉrʉd̶ai,
maamina mʉ wãaruumaa poyaa wãd̶aabai.
»Mʉʉba waubi b̶uu bed̶ea wid̶i machimaa jaraaruu:
ãrea kʉ̃ria nureásturu.
Mʉʉba machi ãrea kʉ̃ria b̶uu kĩra machi sid̶a arab̶aud̶e chiya kʉ̃riásturu.
Maka chiya kʉ̃ria duanuubʉrã,
jomaurãba kuitaad̶ai machi mʉ baara nibabadau».
Simón Pedroba Jesusmaa id̶isii:
—Dai Mechiu,
¿bichi samaa wãima?
Maud̶e Jesusba panausii:
—Anakʉd̶e mʉ wãaruumaa bichi poyaa wãabai,
maamina jãad̶akare mʉ kaad̶e wãi.
Pedroba id̶isii:
—Dai Mechiu,
¿sakãe mʉ bichi baara poyaa wãabaima?
Mʉ bichi baita biui b̶uu.
Maud̶e Jesusba jarasii:
—¿Bichi mʉ baita biawãra biui b̶uka?
Mʉʉba biawãra jaraaruu:
eterr birui naed̶e bichiba bes õbea mʉ unukau ai.